亞歷山大丹尼士

亞歷山大丹尼士係英國一間巴士製造廠，總部設喺蘇格蘭Falkirk。

史 
亞歷山大丹尼士嘅前身TransBus International喺2001年1月1號開始運作，公司由Mayflower Corporation同Henlys集團合作成立，包含原本由Mayflower Corporation擁有嘅亞歷山大車身公司同埋丹尼士車廠以及原本由Henlys集團擁有嘅Plaxton嘅業務。其中Mayflower Corporation佔有TransBus七成，而Henlys集團就佔其餘三成。

當時公司有幾間廠，分佈蘇格蘭Falkirk同埋北愛爾蘭貝爾法斯特Mallusk、英格蘭Anston同埋Scarborough、英格蘭Wigan以及英格蘭Guildford。

TransBus運作期間，用喺巴士上嘅亞歷山大、Plaxton同埋丹尼士三個牌子陸續俾TransBus取代。2004年3月31號，TransBus連同佢嘅大股東Mayflower Corporation一齊被接管。同年5月17號，TransBus客車及小巴車身生產業務俾管理層收購，並用返Plaxton呢個名。四日後，TransBus剩低嘅業務亦俾人收購，並改叫亞歷山大丹尼士。而TransBus喺貝爾法斯特嘅廠就冇人要，冇幾耐之後就執咗。

其後亞歷山大丹尼士做公司重整。2005年1月26號，亞歷山大丹尼士喺Wigan嘅廠執笠。

2007年，亞歷山大丹尼士消防車全線停產。同年5月，亞歷山大丹尼士收購Plaxton，令原本TransBus分開咗嘅業務合番埋。

2012年6月，亞歷山大丹尼士收購澳洲巴士車身廠Custom Coaches。Custom Coaches喺2014年被接管，其後俾上一手收購返。

2016年，亞歷山大丹尼士喺加拿大安大略省Vaughan開設底盤生產線，同埋接收咗Ameritrans喺印第安納Nappanee嘅廠房。

2019年5月，亞歷山大丹尼士俾加拿大NFI Group以三億二千萬英鎊收購，之後亞歷山大丹尼士嘅生產線就被整合。2020年8月，亞歷山大丹尼士宣佈將底盤生產線由Guildford搬去Falkirk，Guildford廠房只係留返工程同埋開發部。至於喺北美洲嘅廠房，包括喺Vaughan、Nappanee同埋2020年先至設立嘅印第安納Peru廠房，都先後喺2021至2022年關閉。

2022年6月，亞歷山大丹尼士開咗喺Farnborough嘅Trident House，作為工程同埋開發部新址，同時改用新標誌。

產品

巴士車身 
 DM5000
 ALX200
 ALX300
 ALX400
 ALX500
 Pointer
 President

巴士及客車底盤 
 飛鏢SLF
 三叉戟2型
 三叉戟3型
 標槍
 R-Series

完整巴士 
 Enviro 200/200H
 Enviro 200 Dart/200H
 Enviro 200 MMC/XLB
 Enviro 300
 Enviro 350H
 Enviro 400/400H
 Enviro 400 MMC/City/XLB
 Enviro 500/500H
 Enviro 500 MMC

消防車 
 Sabre 
 Rapier
 Dagger

亞歷山大丹尼士
 BUSRide網站內有關TransBus International嘅文章

巴士生產商
英國公司